Official Journal L 070 , 14/03/2003 P. 0031 - 0033



Padomes Lēmums (2003. gada 6. marts), ar ko izveido augstākā līmeņa trīspusējo sociālo sanāksmi par izaugsmi un nodarbinātību (2003/174/EK) EIROPAS SAVIENĪBAS PADOME, ņemot vērā Eiropas Kopienas dibināšanas līgumu, un jo īpaši tā 202. pantu, ņemot vērā Komisijas priekšlikumu, tā kā: (1) Sociālie partneri ir saistīti koordinētās nodarbinātības stratēģijas, kas tika izstrādāta Eiropadomes 1997. gada 20. un 21. novembra sanāksmē Luksemburgā, īstenošanā Pastāvīgajā nodarbinātības komitejā, kuru izveidoja ar Padomes Lēmumu 70/532/EEK (1970. gada 14. decembris), ar ko izveido Pastāvīgo nodarbinātības komiteju[1]. (2) Eiropadomes 1999. gada 3. un 4. jūnija sanāksmē Ķelnē tika izveidots makroekonomikas dialogs, piedaloties pārstāvjiem no Padomes, Komisijas, Eiropas Centrālās bankas un sociālajiem partneriem. (3) Eiropadomes 2000. gada 23. un 24. marta sanāksmē Lisabonā tika noteikts jauns stratēģisks mērķis nākamajai desmitgadei un tika panākta vienošanās, ka šā mērķa sasniegšanai ir vajadzīga vispārēja stratēģija, kas paredzēta, lai integrētu strukturālas reformas, koordinētu Eiropas nodarbinātības stratēģiju, sociālās aizsardzības un makroekonomikas politikas saistībā ar dalībvalstu vispārējo ekonomikas politiku koordināciju. Komisija savā Komunikācijā "Eiropas sociālais dialogs, spēks inovācijai un pārmaiņām" uzsvēra, ka augstākā līmeņa trīspusējā sociālā sanāksme par izaugsmi un nodarbinātību varētu sekmēt debates par šiem jautājumiem. (4) Savā kopīgajā ieguldījumā Eiropadomes 2001. gada 14. un 15. decembra sanāksmē Lākenā sociālie partneri uzsvēra, ka Pastāvīgā nodarbinātības komiteja nav izraisījusi tādu sadarbības integrāciju un ka tā nav apmierinājusi vajadzību pēc vienotības un sinerģijas starp dažādajiem procesiem, kuros viņi bija iesaistīti. Tālab viņi ierosināja, ka tā ir jālikvidē un ka jāizveido jauna veida trīspusējas apspriedes. (5) Savā kopīgajā ieguldījumā sociālie partneri ierosināja piešķirt oficiālu statusu savām tām sanāksmēm ar trijotni valdību vadītāju līmenī un Komisijā, kuras kopš 1997. gada saistībā ar Luksemburgas procesu notiek Eiropadomes sanāksmju priekšvakarā. Kopš 2000. gada decembra šīs sanāksmes ir zināmas kā augstākā līmeņa sociālās sanāksmes, un tajās piedalās Komisijas priekšsēdētājs un valstu vai valdību vadītāju trijotne kopā ar nodarbinātības un sociālo lietu ministriem un sociālajiem partneriem, ko pārstāv Eiropas Rūpniecības un darba devēju konfederācijas savienība (UNICE), Uzņēmumu ar valsts kapitāla daļu un vispārējās ekonomiskās intereses uzņēmumu Eiropas Centrs (CEEP), Eiropas Amatniecības, mazo un vidējo uzņēmumu asociācijas (UEAPME), Eiropas Arodbiedrību konfederācija (EAK), Eirocadres un Confédération européenne des cadres (CEC). (6) Eiropadomes sanāksmē Lākenā tika ņemta vērā sociālo partneru vēlme attīstīt un uzlabot sadarbības koordināciju attiecībā uz dažādiem Lisabonas stratēģijas aspektiem. Tajā panāca vienošanos, ka šādas augstākā līmeņa sociālās sanāksmes nākotnē rīko pirms katras Eiropadomes pavasara sanāksmes. Šī vienošanās tika apstiprināta Eiropadomes 2002. gada 15. un 16. marta sanāksmē Barselonā. (7) Šis lēmums neskar sociālā dialoga organizāciju un darbību dažādās dalībvalstīs. (8) Attiecībā uz autonoma sociālā dialoga paplašināšanu un attīstību vissvarīgākā ir iespējami plašāka sociālo partneru pārstāvība, kā arī to apspriešanās leģimitāte un efektivitāte. Tālab jāņem vērā Komisijas pētījums par sociālo partneru pārstāvību un pārskatītais to organizāciju saraksts, kas iesaistītas visās sociālā dialoga jomās Eiropas līmenī, un jāatjaunina minētais saraksts, IR PIEŅĒMUSI ŠO LĒMUMU. 1. pants Izveide Ar šo izveido Augstākā līmeņa trīspusējo sociālo sanāksmi par izaugsmi un nodarbinātību (šeit turpmāk - "augstākā līmeņa sanāksme"). 2. pants Mērķis Augstākā līmeņa sanāksmes uzdevums ir atbilstoši Līgumam, ņemot vērā Kopienas iestāžu un struktūru pilnvaras, nodrošināt to, ka pastāv pastāvīga sadarbība starp Padomi, Komisiju un sociālajiem partneriem. Šāda sadarbība ļaus sociālajiem partneriem Eiropas līmenī sociālā dialoga sakarā dot ieguldījumu dažādajās integrētās ekonomikas un sociālās stratēģijas sastāvdaļās, tajā skaitā pastāvīgās attīstības jomā, kas izveidota Eiropadomes 2000. gada marta sanāksmēs Lisabonā un papildināta Eiropadomes 2001. gada jūnija sanāksmēs Gēteborgā. Šim nolūkam tā balstās uz sākotnējo stadiju darbu un apspriešanām, kas notiek starp Padomi, Komisiju un sociālajiem partneriem dažādajos saskaņošanas forumos attiecībā uz ekonomikas, sociāliem un nodarbinātības jautājumiem. 3. pants Dalība 1. Augstākā līmeņa sanāksmē piedalās Padomes prezidentvalsts un divas nākamās prezidentvalstis, Komisija un sociālie partneri, kas tiek pārstāvēti visaugstākajā līmenī. Piedalās arī tie ministri no trim minētajām prezidentvalstīm un komisārs, kas atbild par darba un sociālām lietām. Atkarībā no darba kārtības var arī tikt uzaicināti piedalīties citi ministri no šīm trim prezidentvalstīm un citi komisāri. 2. Sociālo partneru pārstāvjus dala divās vienāda dalībnieku skaita delegācijās, kurās ir 10 darba ņēmēju pārstāvji un 10 darba devēju pārstāvji, ņemot vērā vajadzību nodrošināt līdzsvarotu vīriešu un sieviešu līdzdalību. Katra delegācijā ir Eiropas starpnozaru organizāciju pārstāvji, kas pārstāv vai nu vispārējās intereses, vai konkrētākas uzraudzības un vadības personāla un mazo un vidējo uzņēmumu intereses Eiropas līmenī. Tehnisko koordināciju darba ņēmēju delegācijai nodrošina Eiropas Arodbiedrību konfederācija (EAK) un darba devēju delegācijai - Eiropas Rūpniecības un darba devēju konfederāciju savienība (UNICE). EAK un UNICE nodrošina, lai viedokļi, ko paudušas īpašās un nozaru organizācijas, tiek pilnā mērā ņemti vērā to ieguldījumos, un attiecīgā gadījumā savās delegācijās iekļauj pārstāvjus no dažām šādām organizācijām. 4. pants Sagatavošanās 1. Augstākā līmeņa sanāksmes darba kārtību kopīgi nosaka Padomes prezidentvalsts, Komisija un darba ņēmēju un darba devēju starpnozaru organizācijas, ņemot vērā augstākā līmeņa sanāksmes darbu sagatavošanās sēdēs. 2. Darba kārtības jautājumus apspriež Padome, tiekoties savā nodarbinātības, sociālās politikas, veselības un patērētāju jautājumu apspriešanas sastāvā. 3. Augstākā līmeņa sanāksmes sekretariātu nodrošina Komisija. Komisija jo īpaši nodrošina punktuālu dokumentu izplatīšanu. Sanāksmju sagatavošanas un rīkošanas vajadzībām augstākā līmeņa sanāksmes sekretariāts dibina atbilstīgus kontaktus ar EAK un UNICE, kas ir atbildīgi par savu attiecīgo delegāciju koordināciju. 5. pants Darbība 1. Augstākā līmeņa sanāksme notiek vismaz vienreiz gadā. Sanāksme notiek pirms Eiropadomes pavasara sanāksmēm. 2. Augstākā līmeņa sanāksmi kopīgi vada Padomes priekšsēdētājs un Komisijas priekšsēdētājs. 3. Augstākā līmeņa sanāksmes sasauc abi priekšsēdētāji pēc savas ierosmes, apspriežoties ar sociālajiem partneriem. 6. pants Informācija Abi priekšsēdētāji izveido augstākā līmeņa sanāksmes apspriežu kopsavilkumu, lai informētu attiecīgās Padomes struktūras un plašu sabiedrību. 7. pants Atcelšana Lēmumu 1999/207/EK atceļ no dienas, kad notiek augstākā līmeņa sanāksmes pirmā sēde. 8. pants Stāšanās spēkā Šis lēmums stājas spēkā 2003. gada 6. martā. Briselē, 2003. gada 6. martā Padomes vārdā - priekšsēdētājs D. Reppas [1] OV L 273, 17.12.1970., 25. lpp. Lēmumā jaunākie grozījumi izdarīti ar Lēmumu 1999/207/EK (OV L 72, 18.3.1999., 33. lpp.).